1.Baggrund

Ved forordning (EU) nr. 1143/2014 om invasive ikkehjemmehørende arter (i det følgende benævnt IAS-forordningen) fastsættes rammer for at tackle de virkninger, som invasive ikkehjemmehørende arter har på biodiversiteten og relaterede økosystemtjenester, og Kommissionen tillægges beføjelse til ved hjælp af gennemførelsesretsakter at vedtage, ajourføre og revidere en liste over invasive ikkehjemmehørende arter, som er problematiske på EU-plan. Kommissionen bistås heri af et udvalg, der består af repræsentanter for medlemsstaterne.

Forud for overvejelser om optagelse af en art på listen over invasive ikkehjemmehørende arter, som er problematiske på EU-plan, er der behov for gennemførelse af en grundig risikovurdering af nævnte art underbygget med solide videnskabelige data, som omfatter alle de elementer, der er nævnt i IAS-forordningens artikel 5, stk. 1.

IAS-forordningens artikel 5, stk. 1, indeholder alle de elementer, der er nødvendige for at udarbejde en risikovurdering, der kan understøtte beslutningsprocessen. Det anerkendes i IAS-forordningen, at det kan være nyttigt at præcisere elementerne yderligere, herunder ved at fastlægge en metodologi for risikovurderingen. Herudover kan den videnskabelige praksis inden for risikovurdering udvikle sig, og denne udvikling vil skulle integreres i den praktiske udarbejdelse af risikovurderinger til brug med henblik på IAS-forordningen.

Ved IAS-forordningens artikel 5, stk. 3, tillægges Kommissionen beføjelse til at vedtage delegerede retsakter for at præcisere, hvilken type bevis, der er acceptabel med henblik på invasive ikkehjemmehørende arters evne til at etablere en levedygtig population og sprede sig i miljøet, og give en detaljeret beskrivelse af risikovurderingernes elementer. Denne beskrivelse bør omfatte den metodologi, der skal anvendes under hensyntagen til relevante nationale og internationale standarder.

2.Retsgrundlag

Denne rapport er påkrævet i henhold til IAS-forordningens artikel 29, stk. 2. I medfør af denne bestemmelse tillægges Kommissionen beføjelser for en periode på fem år fra den 1. januar 2015, jf. artikel 5, stk. 3. Kommissionen pålægges endvidere at udarbejde en rapport vedrørende denne delegation af beføjelser senest ni måneder inden udløbet af nævnte femårsperiode. Herudover forlænges ifølge artikel 29, stk. 2, delegationen af beføjelser stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

3.Udøvelse af de delegerede beføjelser

Kommissionen udøvede beføjelserne i 2018. Den 30. april 2018 vedtog Kommissionen Kommissionens delegerede forordning (EU) 2018/968 (i det følgende benævnt den delegerede forordning), som blev offentliggjort i Den Europæiske Unions Tidende den 10. juli 2018 efter udløbet af Europa-Parlamentets og Rådets indsigelsesfrist. Den trådte i kraft den 30. juli 2018.



Denne delegerede forordning er udarbejdet på grundlag af en række undersøgelser og den bedste tilgængelige videnskabelige litteratur. Herudover har det videnskabelige forum , den ekspertgruppe, der er nedsat ved IAS-forordningen med mandat til at yde videnskabelig rådgivning i forbindelse med forordningens gennemførelse, været stærkt involveret i udarbejdelsen af den delegerede forordning samtidig med, at udkastet til den delegerede forordning også blev sendt i offentlig høring.